CELEX: 32021D0003
Language: lt
Date: 1606089600000
Title: Tarybos sprendimas (ES) 2021/3 2020 m. lapkričio 23 d. dėl pozicijos, kurios turi būti laikomasi Europos Sąjungos vardu atnaujintoje šešiasdešimt trečiojoje Narkotinių medžiagų komisijos sesijoje, dėl kanapių ir su jomis susijusių medžiagų įtraukimo į sąrašus pagal 1961 m. Bendrąją narkotinių medžiagų konvenciją su pakeitimais, padarytais 1972 m. protokolu, ir 1971 m. Psichotropinių medžiagų konvenciją

2021 1 7   
               
               
                  LT
               
               
                  Europos Sąjungos oficialusis leidinys
               
               
                  L 4/1
               
            
         TARYBOS SPRENDIMAS (ES) 2021/3
         2020 m. lapkričio 23 d.
         dėl pozicijos, kurios turi būti laikomasi Europos Sąjungos vardu atnaujintoje šešiasdešimt trečiojoje Narkotinių medžiagų komisijos sesijoje, dėl kanapių ir su jomis susijusių medžiagų įtraukimo į sąrašus pagal 1961 m. Bendrąją narkotinių medžiagų konvenciją su pakeitimais, padarytais 1972 m. protokolu, ir 1971 m. Psichotropinių medžiagų konvenciją
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 83 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     1961 m. Jungtinių Tautų (JT) bendroji narkotinių medžiagų konvencija su pakeitimais, padarytais 1972 m. protokolu (toliau – Narkotinių medžiagų konvencija), įsigaliojo 1975 m. rugpjūčio 8 d.;
                  
               
                     (2)
                  
                  
                     vadovaujantis Narkotinių medžiagų konvencijos 3 straipsniu Narkotinių medžiagų komisija gali nuspręsti įtraukti medžiagas į tos konvencijos sąrašus. Pakeitimus sąrašuose ji gali daryti tik vadovaudamasi Pasaulio sveikatos organizacijos (PSO) rekomendacijomis, tačiau ji taip pat gali nuspręsti nedaryti PSO rekomenduojamų pakeitimų;
                  
               
                     (3)
                  
                  
                     1971 m. JT psichotropinių medžiagų konvencija (toliau – Psichotropinių medžiagų konvencija) įsigaliojo 1976 m. rugpjūčio 16 d.;
                  
               
                     (4)
                  
                  
                     vadovaujantis Psichotropinių medžiagų konvencijos 2 straipsniu, Narkotinių medžiagų komisija, remdamasi PSO rekomendacijomis, gali nuspręsti įtraukti medžiagas į tos konvencijos sąrašus arba jas iš jų išbraukti. Narkotinių medžiagų komisija turi didelę veiksmų laisvę atsižvelgti į ekonominius, socialinius, teisinius, administracinius ir kitus veiksnius, tačiau ji negali imtis savavališkų veiksmų;
                  
               
                     (5)
                  
                  
                     Narkotinių medžiagų konvencijos ir Psichotropinių medžiagų konvencijos sąrašų pakeitimai turi tiesioginių padarinių Sąjungos teisės narkotikų kontrolės srityje taikymo sričiai. Medžiagoms, įtrauktoms į tų konvencijų sąrašus, taikomas Tarybos pamatinis sprendimas 2004/757/TVR (1). Todėl bet kokie tų konvencijų sąrašų pakeitimai yra tiesiogiai įtraukiami į bendras Sąjungos taisykles;
                  
               
                     (6)
                  
                  
                     Narkotinių medžiagų komisija atnaujintoje šešiasdešimt trečiojoje sesijoje, kurią numatyta surengti 2020 m. gruodžio 2–4 d. Vienoje, turi priimti sprendimus dėl kanapių ir su kanapėmis susijusių medžiagų, kurios šiuo metu jau kontroliuojamos pagal Narkotinių medžiagų konvenciją arba Psichotropinių medžiagų konvenciją;
                  
               
                     (7)
                  
                  
                     Sąjunga nėra nei Narkotinių medžiagų konvencijos, nei Psichotropinių medžiagų konvencijos šalis. Ji turi stebėtojos teises Narkotinių medžiagų komisijoje, kurios atnaujintoje šešiasdešimt trečiojoje sesijoje balsavimo teisę turinčios narės yra 12 valstybių narių. Todėl būtina, kad Taryba įgaliotų tas valstybes nares pareikšti Sąjungos poziciją dėl medžiagų įtraukimo į sąrašus pagal Narkotinių medžiagų konvenciją ir Psichotropinių medžiagų konvenciją, kadangi sprendimai dėl medžiagų tarptautinio įtraukimo į sąrašus pagal tas konvencijas patenka į Sąjungos kompetencijos sritį;
                  
               
                     (8)
                  
                  
                     2019 m. sausio 24 d. PSO pateikė šešias rekomendacijas, parengtas Priklausomybės nuo narkotikų ekspertų komiteto (toliau – PSO ekspertų komitetas) 41-ajame posėdyje atlikus kritinę kanapių ir su kanapėmis susijusių medžiagų apžvalgą. Tomis rekomendacijomis nesiekiama leisti kanapių ar su kanapėmis susijusių medžiagų vartojimo rekreaciniais tikslais;
                  
               
                     (9)
                  
                  
                     remiantis PSO ekspertų komiteto vertinimu, mažai tikėtina, kad kanapės ir kanapių derva gali daryti panašų neigiamą poveikį, kokį daro kitos į Narkotinių medžiagų konvencijos IV sąrašą įtrauktos medžiagos. Be to, nustatytas per burną vartojamų kanapių preparatų galimas gydomasis poveikis malšinant skausmą ar gydant kitus sveikatos sutrikimus, kaip antai epilepsiją ar su išsėtine skleroze siejamus spazmus;
                  
               
                     (10)
                  
                  
                     PSO nuomone, kanapės ir kanapių derva turėtų būti įtrauktos į tokį sąrašą, pagal kurį kontrolės lygis leistų užkirsti kelią dėl kanapių vartojimo atsirandančiai žalai, bet nesudarytų kliūčių įsigyti su kanapėmis susijusių preparatų, atlikti jų mokslinius tyrimus ir juos plėtoti gydymo tikslais. Todėl PSO priėjo išvados, kad kanapių ir kanapių dervos įtraukimas į Narkotinių medžiagų konvencijos IV sąrašą neatitinka į tą sąrašą įtrauktiniems narkotikams taikomų kriterijų;
                  
               
                     (11)
                  
                  
                     toje rekomendacijoje nenumatoma keisti kanapių ir kanapių dervos tarptautinės kontrolės lygio. Joje tinkamai atsižvelgiama į šios srities mokslo raidą nuo tada, kai kanapės ir kanapių derva buvo pirmą kartą įtrauktos į Narkotinių medžiagų konvenciją. Išbraukti kanapes ir kanapių dervą iš Narkotinių medžiagų konvencijos IV sąrašo galėtų būti naudinga siekiant įgyti daugiau kolektyvinių žinių tiek apie terapinę kanapių naudą, tiek apie su jomis susijusią žalą;
                  
               
                     (12)
                  
                  
                     todėl Sąjungos pozicija turėtų būti išbraukti kanapes ir kanapių dervą iš Narkotinių medžiagų konvencijos IV sąrašo;
                  
               
                     (13)
                  
                  
                     remiantis PSO ekspertų komiteto vertinimu, delta-9-tetrahidrokanabinolio ir jo aktyvaus stereoizomero dronabinolio, visų pirma jų didelio grynumo neteisėtai gaunamų formų, neigiamas poveikis, priklausomybės nuo jų ir piktnaudžiavimo jais rizika yra bent ne mažesni nei kanapių, kurios įtrauktos į Narkotinių medžiagų konvencijos I sąrašą. Medžiaga, piktnaudžiavimo kuria rizika ir kurios neigiamas poveikis yra panašūs į medžiagos, kuri jau įtraukta į Narkotinių medžiagų konvencijos sąrašą, paprastai turėtų būti įtraukiama į tą patį sąrašą. Kadangi piktnaudžiavimo delta-9-tetrahidrokanabinoliu rizika ir jo neigiamas poveikis yra panašūs į kanapių, jis atitinka įtraukimo į Narkotinių medžiagų konvencijos I sąrašą kriterijus;
                  
               
                     (14)
                  
                  
                     PSO supratimu, klasifikavus delta-9-tetrahidrokanabinolį pagal tą pačią konvenciją ir įtraukus jį į tą patį sąrašą kaip kanapes, t. y. į Narkotinių medžiagų konvencijos I sąrašą, valstybėse narėse būtų daug lengviau įgyvendinti Narkotinių medžiagų konvencija ir Psichotropinių medžiagų konvencija nustatytas kontrolės priemones. Todėl PSO rekomendavo delta-9-tetrahidrokanabinolį ir jo aktyvų stereoizomerą dronabinolį įtraukti į Narkotinių medžiagų konvencijos I sąrašą ir, jei ta rekomendacija bus patvirtinta, išbraukti juos iš Psichotropinių medžiagų konvencijos II sąrašo;
                  
               
                     (15)
                  
                  
                     toje rekomendacijoje nenumatoma keisti delta-9-tetrahidrokanabinolio ir jo aktyvaus stereoizomero dronabinolio tarptautinės kontrolės lygio. Be to, tai galėtų padėti įgyvendinti kontrolės priemones valstybėse narėse;
                  
               
                     (16)
                  
                  
                     todėl Sąjungos pozicija turėtų būti įtraukti delta-9-tetrahidrokanabinolį ir jo aktyvų stereoizomerą dronabinolį į Narkotinių medžiagų konvencijos I sąrašą ir, jei ta rekomendacija bus patvirtinta, išbraukti juos iš Psichotropinių medžiagų konvencijos II sąrašo;
                  
               
                     (17)
                  
                  
                     remiantis PSO ekspertų komiteto vertinimu, tetrahidrokanabinolis (delta-9-tetrahidrokanabinolio izomerai), įtrauktas į Psichotropinių medžiagų konvencijos I sąrašą, nekelia piktnaudžiavimo rizikos ir neturi neigiamo poveikio, panašaus į delta-9-tetrahidrokanabinolio, bet dėl kiekvieno iš šešių izomerų cheminio panašumo į delta-9-tetrahidrokanabinolį labai sunku naudojant standartinius cheminės analizės metodus bet kurį iš tų šešių izomerų atskirti nuo delta-9-tetrahidrokanabinolio. Be to, klasifikuojant tuos šešis izomerus pagal tą pačią konvenciją ir įtraukiant juos į tą patį sąrašą kaip delta-9-tetrahidrokanabinolį, t. y. į Narkotinių medžiagų konvencijos I sąrašą, būtų lengviau vykdyti tarptautinę delta-9-tetrahidrokanabinolio kontrolę ir tai padėtų valstybėms narėms įgyvendinti kontrolės priemones nacionaliniu lygmeniu. Todėl PSO rekomendavo įtraukti tetrahidrokanabinolį (delta-9-tetrahidrokanabinolio izomerus) į Narkotinių medžiagų konvencijos I sąrašą su sąlyga, kad Narkotinių medžiagų komisija patvirtins rekomendaciją įtraukti dronabinolį ir jo stereoizomerus (delta-9-tetrahidrokanabinolį) į Narkotinių medžiagų konvencijos I sąrašą, ir, jei ta rekomendacija bus patvirtinta, išbraukti juos iš Psichotropinių medžiagų konvencijos I sąrašo;
                  
               
                     (18)
                  
                  
                     toje rekomendacijoje nenumatoma keisti tetrahidrokanabinolio (delta-9-tetrahidrokanabinolio izomerų) tarptautinės kontrolės lygio. Tai atitinka geresnio reglamentavimo principus ir tai galėtų leisti valstybėse narėse lengviau įgyvendinti kontrolės priemones;
                  
               
                     (19)
                  
                  
                     todėl Sąjungos pozicija turėtų būti įtraukti tetrahidrokanabinolį (delta-9-tetrahidrokanabinolio izomerus) į Narkotinių medžiagų konvencijos I sąrašą su sąlyga, kad Narkotinių medžiagų komisija patvirtins rekomendaciją įtraukti dronabinolį ir jo stereoizomerus (delta-9-tetrahidrokanabinolį) į Narkotinių medžiagų konvencijos I sąrašą, ir, jei ta rekomendacija bus patvirtinta, išbraukti juos iš Psichotropinių medžiagų konvencijos I sąrašo;
                  
               
                     (20)
                  
                  
                     siekiant užtikrinti delta-9-tetrahidrokanabinolio ir jo aktyvaus stereoizomero dronabinolio bei tetrahidrokanabinolio (delta-9-tetrahidrokanabinolio izomerų) įtraukimo į sąrašus nuoseklumą ir išvengti rizikos, kad kuri nors iš tų medžiagų būtų įtraukta į sąrašus pagal abi konvencijas (Narkotinių medžiagų konvenciją ir Psichotropinių medžiagų konvenciją), valstybėms narėms, kurios yra Narkotinių medžiagų komisijos narės, turėtų būti sudaryta galimybė bendrai balsuojant pareikšti Sąjungos poziciją dėl tų medžiagų įtraukimo į sąrašus;
                  
               
                     (21)
                  
                  
                     remiantis PSO ekspertų komiteto vertinimu, kanapių ekstraktų ir tinktūrų psichoaktyviosios savybės, kaip nustatyta Narkotinių medžiagų konvencijoje, kinta iš esmės dėl skirtingos delta-9-tetrahidrokanabinolio koncentracijos tuose ekstraktuose ir tinktūrose. Kai kurie kanapių ekstraktai ir tinktūros, neturintys psichoaktyviųjų savybių ir didžiąja dalimi sudaryti iš kanabidiolio, turi daug žadančių pritaikymo terapiniais tikslais būdų. Tai, kad įvairūs preparatai, kurių sudėtyje yra skirtinga delta-9-tetrahidrokanabinolio koncentracija, yra kontroliuojami pagal tą patį įrašą „Ekstraktai ir tinktūros“ ir yra įtraukti į tą patį sąrašą, kelia sunkumų atsakingoms valdžios institucijoms, šalyse įgyvendinančioms kontrolės priemones. Be to, pagal Narkotinių medžiagų konvencijoje pateiktą preparatų apibrėžtį visi produktai, kurie yra kanapių ekstraktai ir tinktūros, gali būti laikomi kanapių „preparatais“, taip pat, jei būtų pritarta PSO ekspertų komiteto rekomendacijai perkelti dronabinolį į Narkotinių medžiagų konvencijos I sąrašą, dronabinolio ir jo stereoizomerų „preparatais“. Todėl PSO rekomendavo kanapių ekstraktus ir tinktūras išbraukti iš Narkotinių medžiagų konvencijos I sąrašo;
                  
               
                     (22)
                  
                  
                     po tos rekomendacijos paskelbimo PSO pateiktoje informacijoje ir Tarptautinės narkotikų kontrolės valdybos (INCB) atliktoje tos rekomendacijos poveikio analizėje paaiškinama, kad ta rekomendacija nekeičiamas kanapių ekstraktų ir tinktūrų tarptautinės kontrolės lygis ir nenumatoma, kad ta rekomendacija turėtų poveikį valstybių narių pareigoms vykdyti kontrolę ar teikti ataskaitas. Be to, kanapių ekstraktų ir tinktūrų išbraukimas iš Narkotinių medžiagų konvencijos I sąrašo suteiktų daugiau tikrumo dėl produktų, gautų naudojant šilumą ir slėgį, o ne tirpiklį, kontrolės;
                  
               
                     (23)
                  
                  
                     todėl Sąjungos pozicija turėtų būti balsuoti už rekomendaciją išbraukti kanapių ekstraktus ir tinktūras iš Narkotinių medžiagų konvencijos I sąrašo;
                  
               
                     (24)
                  
                  
                     remiantis PSO ekspertų komiteto vertinimu, kanabidiolio aptinkama kanapių ir kanapių dervos sudėtyje, tačiau jis neturi psichoaktyviųjų savybių ir nekelia piktnaudžiavimo juo bei priklausomybės nuo jo rizikos. Jis nedaro didelio neigiamo poveikio. Be to, nustatyta, kad kanabidiolis gali būti veiksmingas valdant tam tikrus vaikystėje pasireiškiančius gydymui atsparius epileptinius sutrikimus;
                  
               
                     (25)
                  
                  
                     PSO pažymėjo, kad psichoaktyvaus poveikio neturinčių vaistų, kurie gaminami kaip kanapių augalo preparatai, sudėtyje bus delta-9-tetrahidrokanabinolio pėdsakų, ir pripažino, kad kai kurioms valstybėms narėms gali būti sunku atlikti cheminę delta-9-tetrahidrokanabinolio kiekio analizę 0,15 % tikslumu. Todėl PSO rekomendavo Narkotinių medžiagų konvencijos I sąrašo įrašą, skirtą kanapėms ir kanapių dervai, papildyti šia išnaša: „Preparatams, turintiems daugiausia kanabidiolio ir ne daugiau kaip 0,2 % delta-9-tetrahidrokanabinolio, tarptautinė kontrolė netaikoma.“;
                  
               
                     (26)
                  
                  
                     tačiau ta rekomendacija sumažintų galiojantį tų preparatų kontrolės lygį. Be to, tos 0,2 % delta-9-tetrahidrokanabinolio ribos nustatymas nėra pakankamai pagrįstas moksliniais duomenimis, dėl tos rekomendacijos formuluotės tos 0,2 % delta-9-tetrahidrokanabinolio ribos apskaičiavimo būdas gali būti aiškinamas skirtingai, o techniškai įgyvendinti tą rekomendaciją bus sudėtinga dėl su techniniais ir administraciniais pajėgumais susijusių priežasčių. Skirtingų sąlygų taikymas kanabidioliui, palyginti su kitais kanabinoidais, neatitinka galiojančios Narkotinių medžiagų konvencijos ir Psichotropinių medžiagų konvencijos sąrašų struktūros. Ta rekomendacija, taip, kaip ji suformuluota, nesuteikia reikiamo teisinio tikrumo;
                  
               
                     (27)
                  
                  
                     todėl Sąjungos pozicija turėtų būti balsuoti prieš rekomendaciją Narkotinių medžiagų konvencijos I sąrašo įrašą, skirtą kanapėms ir kanapių dervai, papildyti išnaša dėl „preparatų, turinčių daugiausia kanabidiolio ir ne daugiau kaip 0,2 % delta-9-tetrahidrokanabinolio“;
                  
               
                     (28)
                  
                  
                     tačiau Sąjunga palankiai vertintų tolesnes konsultacijas su visais atitinkamais suinteresuotaisiais subjektais dėl rekomendacijos dėl kanapių preparatų, kurių sudėtyje yra mažas delta-9-tetrahidrokanabinolio kiekis, tinkamo tarptautinės kontrolės lygio, kartu užtikrinant visuomenės sveikatos ir gerovės apsaugą, atsižvelgiant į esamą kanapėms taikomos tarptautinės narkotikų kontrolės sistemos struktūrą, taip pat į tokios rekomendacijos įgyvendinimui reikalingus techninius ir administracinius pajėgumus;
                  
               
                     (29)
                  
                  
                     remiantis PSO ekspertų komiteto vertinimu, vaistai, kurių sudėtyje yra delta-9-tetrahidrokanabinolio, nėra susiję su piktnaudžiavimo ir priklausomybės problemomis ir nėra skirti naudoti ne medicinos reikmėms. Be to, PSO pripažino, kad tokie preparatai yra paruošiami taip, kad piktnaudžiavimas jais mažai tikėtinas, ir nėra tokių faktinio piktnaudžiavimo jais arba neigiamo poveikio duomenų, kuriais būtų galima pagrįsti galiojantį kontrolės lygį, siejamą su Narkotinių medžiagų konvencijos I sąrašu, ar kontrolės lygį, siejamą su Psichotropinių medžiagų konvencijos II sąrašu. Todėl PSO rekomendavo į Narkotinių medžiagų konvencijos III sąrašą įtraukti preparatus, pagamintus cheminės sintezės būdu arba kaip kanapių preparatai, kurie kaip vaistiniai preparatai yra sudaryti iš vieno ar kelių ingredientų ir tokiu būdu, kad delta-9-tetrahidrokanabinolio nebūtų galima išgauti lengvai prieinamomis priemonėmis arba kiekiais, kurie keltų grėsmę visuomenės sveikatai;
                  
               
                     (30)
                  
                  
                     tačiau tos rekomendacijos formuluotė, susijusi su vaistiniais preparatais, nėra pagrįsta jokiu terminu, apibrėžtu Narkotinių medžiagų konvencijoje. Be to, dėl tos rekomendacijos galėtų kilti papildomos reglamentavimo naštos valstybėms narėms, nes joms reikėtų apibrėžti toje rekomendacijoje vartojamas sąvokas, kad būtų užtikrintas vienodas jos taikymas, ir jos turėtų dėl kiekvieno produkto įsitikinti, ar tenkinama sąlyga, kad jo negalima išgauti lengvai prieinamomis priemonėmis;
                  
               
                     (31)
                  
                  
                     todėl Sąjungos pozicija turėtų būti balsuoti prieš rekomendaciją į Narkotinių medžiagų konvencijos III sąrašą įtraukti preparatus, pagamintus cheminės sintezės būdu arba kaip kanapių preparatai, kurie kaip vaistiniai preparatai yra sudaryti iš vieno ar kelių ingredientų ir taip, kad delta-9-tetrahidrokanabinolio (dronabinolio) nebūtų galima išgauti lengvai prieinamomis priemonėmis arba kiekiais, kurie keltų grėsmę visuomenės sveikatai;
                  
               
                     (32)
                  
                  
                     tikslinga nustatyti poziciją, kurios Sąjungos vardu turi būti laikomasi Narkotinių medžiagų komisijoje dėl kanapių ir su jomis susijusių medžiagų įtraukimo į sąrašus pakeitimų, nes sprendimai dėl pirmiau minėtų kanapių ir su kanapėmis susijusių medžiagų įtraukimo į sąrašus turės tiesioginės įtakos Sąjungos teisės, t. y. Pamatinio sprendimo 2004/757/TVR, turiniui;
                  
               
                     (33)
                  
                  
                     Sąjungos poziciją turi pareikšti valstybės narės, kurios yra Narkotinių medžiagų komisijos narės, veikdamos kartu Sąjungos interesų labui;
                  
               
                     (34)
                  
                  
                     Danijai Pamatinis sprendimas 2004/757/TVR yra privalomas, todėl ji dalyvauja priimant ir taikant šį sprendimą;
                  
               
                     (35)
                  
                  
                     Airijai Pamatinis sprendimas 2004/757/TVR yra privalomas, todėl ji dalyvauja priimant ir taikant šį sprendimą,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios valstybės narės Sąjungos vardu turi laikytis atnaujintoje šešiasdešimt trečiojoje Narkotinių medžiagų komisijos sesijoje, kurią numatyta surengti 2020 m. gruodžio 2–4 d., kai tam organui reikės priimti sprendimus dėl medžiagų įtraukimo į 1961 m. Jungtinių Tautų bendrosios narkotinių medžiagų konvencijos su pakeitimais, padarytais 1972 m. protokolu, ir į 1971 m. Jungtinių Tautų psichotropinių medžiagų konvencijos sąrašus arba išbraukimo iš jų, turi atitikti šio sprendimo priedą.
         
         
            2 straipsnis
            Valstybės narės, kurios yra Narkotinių medžiagų komisijos narės, 1 straipsnyje nurodytą poziciją pareiškia veikdamos kartu Sąjungos interesų labui.
         
         
            3 straipsnis
            Šis sprendimas pagal Sutartis skirtas valstybėms narėms.
         
         
            Priimta Briuselyje 2020 m. lapkričio 23 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2004 m. spalio 25 d. Tarybos pamatinis sprendimas 2004/757/TVR, nustatantis būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (OL L 335, 2004 11 11, p. 8).
      
      
         
            PRIEDAS
            Pozicija, kurios veikdamos kartu Sąjungos interesų labui atnaujintoje šešiasdešimt trečiojoje Narkotinių medžiagų komisijos sesijoje, kurią numatyta surengti 2020 m. gruodžio 2–4 d., turi laikytis valstybės narės, kurios yra Narkotinių medžiagų komisijos narės:
            
                        (1)
                     
                     
                        kanapės ir kanapių derva turi būti išbrauktos iš Narkotinių medžiagų konvencijos IV sąrašo (1);
                     
                  
                        (2)
                     
                     
                        dronabinolis ir jo stereoizomerai (delta-9-tetrahidrokanabinolis) turi būti įtraukti į Narkotinių medžiagų konvencijos I sąrašą ir, jei ta rekomendacija bus patvirtinta, turi būti išbraukti iš Psichotropinių medžiagų konvencijos II sąrašo;
                     
                  
                        (3)
                     
                     
                        tetrahidrokanabinolis (delta-9-tetrahidro kanabinolio izomerai) turi būti įtrauktas į Narkotinių medžiagų konvencijos I sąrašą su sąlyga, kad Narkotinių medžiagų komisija patvirtins rekomendaciją įtraukti dronabinolį ir jo stereoizomerus (delta-9-tetrahidrokanabinolį) į Narkotinių medžiagų konvencijos I sąrašą, ir, jei ta rekomendacija bus patvirtinta, turi būti išbrauktas iš Psichotropinių medžiagų konvencijos I sąrašo;
                     
                  
                        (4)
                     
                     
                        iš Narkotinių medžiagų konvencijos I sąrašo turi būti išbrauktas terminas „ekstraktai ir tinktūros“;
                     
                  
                        (5)
                     
                     
                        Narkotinių medžiagų konvencijos I sąrašo kanapėms ir kanapių dervai skirtas įrašas neturi būti papildomas išnaša „Preparatams, turintiems daugiausia kanabidiolio ir ne daugiau kaip 0,2 % delta-9-tetrahidrokanabinolio, tarptautinė kontrolė netaikoma.“;
                     
                  
                        (6)
                     
                     
                        preparatai, pagaminti cheminės sintezės būdu arba kaip kanapių preparatai, kurie kaip vaistiniai preparatai yra sudaryti iš vieno ar kelių ingredientų ir tokiu būdu, kad delta-9-tetrahidrokanabinolio (dronabinolio) nebūtų galima išgauti lengvai prieinamomis priemonėmis arba kiekiais, kurie keltų grėsmę visuomenės sveikatai, neturi būti įtraukiami į Narkotinių medžiagų konvencijos III sąrašą.
                     
                  Siekiant užtikrinti įtraukimo į sąrašus nuoseklumą ir išvengti rizikos, kad medžiaga galėtų būti įtraukta į sąrašus pagal abi konvencijas (Narkotinių medžiagų konvenciją ir Psichotropinių medžiagų konvenciją), valstybės narės, kurios yra Narkotinių medžiagų komisijos narės, gali pritarti bendram balsavimui dėl atitinkamų rekomendacijų.
            
               (1)  Jos ir toliau lieka įtrauktos į tos konvencijos I sąrašą.